Der Scheenhääds-Schirurg

Mòrjens stett ähs uff unn dutt sich recke,

e bissje dehne unn sich stregge,

gett ins Bad, guggd in de Spischel e´nin –

o-je-mi-neh, was sitt´s dò drinn?

E fremd Gesicht mit ganz vill Fallde,

Himmel, was soll´s dòvon hallde?

Bin ich das, fròhd sich`s erschrogge?

pletzlich leide alle Glogge,

denn still unn leise iwwer Nacht,

stett jetzde vorne schun die „8“

die Null dehinner sahd jò nix,

so denkt sich´s im Stille fix!

´s guggd, gischdern war noch die „7“ dèvòr,

unn heid iss ähs schun 80 Jòhr.

Jetzt schaud´s nòmòl in de Spischel e´rinn,

unn ess gettemm durch de Sinn,

ich siehn jò aus wie e vadruggeldi Gurk,

soll ich villeicht zu me Scheenhääds-Schirurg?

Villeicht kinnt der mir Botox vapasse,

odder soll ich mich nur liffde lasse?

das soll jò helfe, besser als jedi Medizin,

ähs hat das mòl im Fernsehn gesiehn,

dò hann se ra Fraa, ungelòh,

die iwwerisch Haud nòh hinne gezòh,

was se mit gemacht hann, hat mà nitt gesiehn,

das kann mà lääse imme Scheenhääds-Magazin!

Alles dräht sich in seinem Kopp,

bin ich schun wirklich so e alder Zopp?

jetzt greifd´s eerschtmòl nòh Zigaredde,

bin ich dann tatsächlich noch se redde,

raachd langsam ähn mit Genuss,

mit grübelle iss allweil Schluss,

ich denke gäre späder driwwer nach,

denn mòrje iss jò aach e Daach!

Manchmòl geschiehd e Wunner iwwer Nacht,

das wo die Fallde klääner macht,

so schnell soll mà nitt vazwadderre,

jetzt iss Schluss mit demm Geschnadderre,

bis mòrje, wenn ähs gett aus emm Haus,

denkt´s sich´s ebbes Neijes aus,

erkundigt sich mòl bei de Leit,

wo hiee in da Geschend weid unn breid,

e gudder Schirurg emm helfe kann,

dass ähs imme Jòhr sodann,

wenn´s mòl in de Spischel guggt,

nimmeh so sesamme zuggd!

Ähs hehrd sich um unn erfahrd sogleich

mir hädde ääner im Bereich,

nääwe da Kirch, imme scheene Haus,

macht der de Fallde de Garaus!

Eewe denkd sich`s ganz vadudzd

Scheenhääd allään ähm a nix nudzd,

dò gehehrd noch vill meh dezu

so sahd´s laud, das iss de Kluu.

„Unn schlahd die Haud a Fallde,

mir bleiwe jò doch die Alde!“

Unn das iss jetzde sei Fazitt:

„E Scheenhääds-Schirurg braucht

Ähs noch nitt!“

Helga Wolfram-Drumm